Paterna celebra demà una “Pedalada” en què centenars de veïns recorren amb bici 13 km
16/10/2015

# Paterna celebra demà una “Pedalada” en què centenars de veïns recorren amb bici 13 km

[![Cartel de la Pedalada 2015](/images/noticias/2015/10/pedalada2015.jpg)](/images/noticias/2015/10/pedalada2015.jpg)

16.10.2015

La 9a edició d’esta marxa ciclista organitzada per l’Ajuntament i MOVUS partirà des del consistori fins a la Canyada passant pels polígons de Tàctica i Font del Gerro

L’Ajuntament de Paterna, a través de les regidories de Mobilitat i d’Educació, el Departament d’Educació Viària de la Policia de Paterna i en col•laboració amb MOVUS ha organitzat per a demà dissabte, 17 d’octubre a les 9 hores, i per nové any consecutiu, una marxa ciclista a la Canyada.

Davall el títol de “Pedalada”, esta concentració de bicicletes que se celebra tots els anys recorrerà un circuit de 13 quilòmetres que tindrà com a punt de partida i de tornada l’Ajuntament i que arribarà fins a la Canyada, passant pels polígons de Tàctica i Font del Gerro.

Amb la celebració d’esta marxa, en la qual cada any es donen cita prop de 200 veïns de Paterna amants de l’esport i aficionats a la bicicleta, l’Ajuntament vol fomentar l’adquisició d’hàbits saludables entre els paterners i paterneres i potenciar la participació ciutadana

“Actes com este són una excel•lent oportunitat per a passar un matí en família fent esport i compartir, junt amb els veïns i veïnes, un tranquil recorregut amb bici per diferents punts del nostre terme municipal”, ha assegurat la regidora d’Infraestructures Núria Campos alhora que ha animat a tots els paterners i paterneres a participar en esta jornada ciclista.

A més, se sortejarà una bicicleta entre tots els participants i als 300 primers que acudisquen al punt de trobada se’ls entregarà una camiseta commemorativa i una barreta energètica.

Així mateix, tots aquells usuaris del servici de lloguer de bicicletes públiques BiciPaterna que participen en la marxa o aquelles persones que es donen d’alta en el servici tindran un 50% de descompte sobre la tarifa